**PREKENSTEDER I RØDØY**

Frikirken i Rødøy ble starter hos Christian Jæger i Selsøyvik 31.juli 1892, og hadde samarbeid med frikirken i Meløy fram til 22. mai 1893 da menigheten i Rødøy ble en selvstendig enhet. Menigheten fikk bygget sitt eget bedehus på Gjerøy i 1902. Bedehuset feiret sitt 100-årsjubileum i 1993, men har som så mange andre menigheter en sterkt redusert aktivitet i forhold til tidligere tider.

Frikirken i Rødøy har også et kirkehus på Engset ved Kilboghamn i Rødøy.

Myken forsamlingshus var opprinnelig det tradisjonelle bedehuset på Myken, som ble bygget i 1904. Lensmann Lorentz Forsaa var sterkt engasjert i arbeidet og hadde ledelsen av det i hele 14 år. Huset ble bygget uten grunnmur og med enkelt gulv, vegger av utvendig bordkledning og papp innvendig. Det har vært oppgradert regelmessig i hele sin 108-årige historie, og spesielt mye i 1960-årene. Det brukes som forsamlingshus også i nåtid, ved anledning og flere årvisse aktiviteter.

Bedehuskapellet på Nordnesøy stod ferdig i 1977 og var et resultat av langt arbeid, pågangsmot og velvilje. Arbeidet begynte å ta form nokså nøyaktig 35 år tidligere, og søndag 21. august 1977 var målet nådd. Biskop Bjarne O. Weider vigslet bedehuskapellet, som besto av den gamle skolebygningen i bygda samt et tilbygg.

Bedehuset i Melfjordbotn ble innviet 21. juli 1964. I styret for bedehuset sto fra starten av folk fra både frikirken og Den norske kirke. Formann ved åpningen var Gustav Johansen. Huset har sin forening som drifter og vedlikeholder det, og det er i bruk ved spesielle anledninger.

7. juni 1947 ble ungdomshuset Soloppgang vigslet til kirkelig bruk og ble til Værangfjord kapell. Prost Mehus fra Nesna, sognepresten i Lurøy og sogneprest Eide i Rødøy sto for vigslingen av kapellet. En tyskerbrakke ble kjøpt inn i 1946 og satt opp. Dette er et privat kapell som er vigslet til kirkelige handlinger.

8. september 1971 ble skolekapellet på Storselsøy innviet av biskop Bjarne O. Weider. Det var da 30 år siden innsamlingsarbeidets spede begynnelse. Det ble lenge både snakket og arbeidet for noe større; Polarsirkelkirken, men et kapell i forbindelse med ny skole på stedet ble den endelige løsningen.

Vi har også prekensted på Selsøyvik, hvor skolebygget benyttes til ulike anledninger.